EUROOPAN PARLAMENTIN PÄÄTÖSLAUSELMA,

annettu 29 päivänä huhtikuuta 2015,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2013, pääluokka IX – Euroopan tietosuojavaltuutettu

EUROOPAN PARLAMENTTI, joka

tähdentää, että tietosuojavaltuutetun talousarvio on luonteeltaan puhtaasti hallinnollinen; toteaa, että toimielimeen sidoksissa olevaa henkilöstöä koskevien menojen (osasto 1) toteutusaste oli 93,41 prosenttia ja kiinteistöihin, laitteisiin ja toimielimen tehtävien hoitoon liittyviin menojen (osasto 2) toteutusaste oli 99,14 prosenttia;

ottaa huomioon, että tietosuojavaltuutettu on sitoutunut kehittämään edelleen järjestelmäänsä, jolla parannetaan palvelukseenotto- ja hankintamenettelyjen seurannan ja valvonnan oikea-aikaisuutta; kannustaa tietosuojavaltuutettua valvomaan edelleen etuuksien hallinnointia ja parantamaan tuloksellisuuttaan;

panee merkille, että kanteluihin sisältyvien tietojen suojaamista koskevan suosituksen täytäntöönpanoa ei ollut saatu päätökseen kesäkuussa 2013 toteutettuun seurantatarkastukseen mennessä, koska tapausten hallinnointijärjestelmän (Case Management System, CMS) käyttöönotto oli viivästynyt; toteaa, että kyseinen suositus todennäköisesti pantaisiin kaikilta osin täytäntöön vuoden 2014 aikana, sillä CMS-järjestelmä on ollut toiminnassa lokakuusta 2013;

panee merkille, että valtuutetun tulojen ja menojen hyväksyjän mukaan hallinnon ja valvonnan toteutuksen taso on asianmukainen ja paranee jatkuvasti ja että vuotta 2013 koskevan vuotuisen toimintakertomuksen laatimishetkellä ei esiintynyt olennaisia virheitä eikä ennakkovalvonnan suhteen ollut tarvetta esittää varaumia;

korostaa, että komission sisäinen tarkastus (IAS) totesi, että vuonna 2011 toteutetun viimeisimmän riskinarvioinnin jälkeen on tehty huomattavia parannuksia; kehottaa tietosuojavaltuutettua jatkamaan näitä ponnisteluja vielä avoinna olevien suositusten toteuttamiseksi;

panee merkille, että tietosuojavaltuutetun uusiin toimitiloihin on asennettu videokonferenssijärjestelmä; pyytää tietoja siitä, kuinka monessa kokouksessa kyseistä järjestelmää käytettiin vuonna 2013;

pyytää liittämään tietosuojavaltuutetun vuotuiseen toimintakertomukseen kiinteistöpolitiikkaa koskevan osuuden, erityisesti siksi, että kiinteistöpolitiikan kustannukset on perusteltava asianmukaisesti ja niiden on pysyttävä kohtuullisina;

ottaa huomioon, että kriisien ja yleisten budjettileikkausten aikana unionin toimielinten tilojen ulkopuolella toimielinten henkilöstölle järjestettyjen tilaisuuksien (”away days”) kustannuksia on karsittava ja tilaisuudet olisi järjestettävä mahdollisuuksien mukaan toimielinten omissa tiloissa ottaen huomioon, että kyseisten tilaisuuksien tuoma lisäarvo ei ole riittävä peruste näin korkeille kustannuksille;

panee huolestuneena merkille valtaisat erot eri toimielinten käännöskustannuksissa; pyytää näin ollen kääntämistä käsittelevää toimielinten välistä työryhmää tutkimaan kyseisten erojen syitä ja ehdottamaan ratkaisuja tasapainon saavuttamiseksi ja käännöskustannusten yhdenmukaistamiseksi tinkimättä kuitenkaan työn laadusta ja kielellisestä monimuotoisuudesta; toteaa, että tätä varten työryhmän olisi käynnistettävä uudestaan toimielinten välinen yhteistyö parhaiden käytäntöjen ja tulosten jakamiseksi ja sen määrittämiseksi, millä aloilla yhteistyötä tai sopimuksia toimielinten välillä voidaan lujittaa; toteaa, että työryhmän olisi myös pyrittävä kehittämään käännöskustannusten yhdenmukainen esittämismenetelmä, jota kaikki toimielimet voivat käyttää ja jolla yksinkertaistettaisiin kustannusten analysointia ja vertailua; toteaa, että työryhmän tulokset olisi esitettävä vuoden 2015 loppuun mennessä; pyytää toimielimiä osallistumaan aktiivisesti toimielinten välisen työryhmän työskentelyyn; muistuttaa tässä mielessä, että unionin toimielinten monikielisyyden kunnioittaminen on olennaista, jotta kaikille unionin kansalaisille taattaisiin yhdenvertainen kohtelu ja yhtäläiset mahdollisuudet;

on huolissaan epäkohtien paljastamista koskevien sisäisten sääntöjen hyväksymisen viivästymisestä; kehottaa tietosuojavaltuutettua panemaan säännöt täytäntöön viipymättä;

23.

on ilahtunut, että tietosuojavaltuutettu on ottanut huomioon vuosia 2010 ja 2012 koskeneissa Euroopan parlamentin vastuuvapauspäätöslauselmissa esitetyt huomautukset laatiessaan vuosien 2013–2014 strategiaansa ja että tämän strategian täytäntöönpano on näkynyt myönteisinä tuloksina sen toiminnassa;